Laat sy Liefde jou Lei: Soms is God spyt! - www.bybelkennis.co.za
by Mitch Kalp · Published 01/02/2012 · Updated 28/09/2014
Laat sy Liefde jou Lei: Soms is God spyt! – Milanie Vosloo
Die Here het die omvang van die boosheid van die mensdom raakgesien. Hy het opgemerk dat hulle gedagtes gedurig sleg was. Die Here was spyt dat Hy die mens gemaak het. Dit het Hom diep bedroef. Genesis 6:5*
‘n Mens kan bykans nie glo dat God ook spyt kan wees nie. Tog lees ons dit in geen onduidelik taal nie: “Die Here was spyt dat Hy die mens gemaak het.” Duidelik het God ander verwagtinge van die hoogtepunt van sy skepping gehad. Sy handewerk was immers in alle opsigte góéd! As God destyds al so bedroef was oor die sonde van die mensdom was, hoe seer moet sy hart nie vandag wees oor al die onreg, pyn en stukkendheid van híérdie eeu nie? En tóg … bly Hy geduldig met sy kinders. Ten spyte van ons gebrokenheid, wil Hy steeds die bereid om die mensdom ‘n kans te gee om hulle te bekeer. En soos destyds met Noag, is Hy, ondanks ons sonde, altyd gewillig om dié wat Hom opreg liefhet, te seёn.
Kom ons kniel vandag weer voor ons Vader en dank Hom vir sy geduld met ons en dan loof ons Hom vir sy voortgesette genade en oneindige goedheid in ons lewens.
Mag jy elke dag só leef dat God oor jou sal glimlag. Onthou vandag Psalm 84:12b: Die Here gee genade en eer. Hy sal die goeie nie weerhou van hulle wat doen wat reg is nie.
Genade-God, vergewe my vir al die kere wat ek U bedroef en help my om u werklik te gehoorsaam.